Елин Пелин
Лъжливо слънце

chitanka.info

Бяла свила се разстила

по земята,

над нея се изяснили

небесата.

Слънце зимно се засмяло

отвисоко,

позлатило снега бели

нашироко.

На стрехата се припече

врабче сиво,

видя небе, видя слънце,

викна живо:

— Погледнете, хей, другари,

какво става,

пролет чудна, пролет топла

наближава!

— Хей, Врабецо, хей, лъжецо,

не лъжи ни! —

завикаха врабци свити

зад комини. —

Слънчицето, мартенското,

кога пекне,

на души ни чак тогава

ще олекне.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.